Kjallarakvöldið í Þjóðleikhúskjallaranum Geta læknar af sér list ? sem haldið var miðvikudagskvöldið 21. janúar í tengslum við Læknadagana gerði mikla lukku viðstaddra . Það var fremur fámennt en góðmennt , en þessi menningarsamkunda á örugglega eftir að verða vinsæl í framtíðinni þegar hefð hefur skapast fyrir því að mæta . Tríó Ólafs Stolzenwalds lék frábæran djass , Andri Snær Magnason las upp úr ljóðum sínum , auk þess sem hann gaf okkur mjög kómíska sýn á það hvernig það er að koma úr fjölskyldu þar sem allt úir og grúir af læknum og hjúkrunarfræðingum . Hann gerði þetta á svo skemmtilegan hátt að hann gaf bestu grínurum landsins ekkert eftir . Síðan sungu og spiluðu Sólveig og Samúel Samúelsbörn nokkur lög . Þau skiluðu þessu af mikilli fagmennsku , fegurð , innlifun og góðri túlkun . Það verður gaman að fá að hlusta á þau aftur . Sem sagt fyrsta flokks prógramm á fyrsta Kjallarakvöldinu , ekki að spyrja að undirbúningnum hjá Jóni Steinari . Vonandi verða þau fleiri Kjallarakvöldin í framtíðinni .